Jette Gottlieb (EL), 2023-05-02:
De nordiske landes styrke består i et fællesskab, et kulturelt og et idémæssigt og også i stort omfang et sprogligt fællesskab.
Det skal der dog fortsat arbejdes med, for ellers går det tabt.
Det betyder, at når vi er enige, kan vi nå langt.
Det, jeg synes vi skal arbejde hårdt for, er først og fremmest den grønne omstilling på verdensplan, for sandheden er jo, at på ét punkt går vi i særklasse i spidsen i Norden.
Inden udgangen af marts havde Danmark og danskerne brugt sin andel af årets ressourcer i verden, og inden der var gået 14 dage, var samtlige nordiske lande også trådt over den grænse.
Det betyder, at vi på nuværende tidspunkt bruger løs af alle andre folkeslags levegrundlag.
Det betyder for mig, at den grønne omstilling har to dimensioner: Den har dels den dimension, at vi simpelt hen skal have et mindre fodaftryk i verden, end vi har på nuværende tidspunkt, og det er et element i den grønne omstilling.
Det andet element er selvfølgelig, at vi udvikler teknologier, metoder og organisation, der gør, at vi også kommer til at yde et bidrag til en omstilling, hvor vi bruger mindre af klodens ressourcer.
Det er ikke holdbart, at vi som nogle af de rigeste lande samtidig har skåret ned på rigtig mange af de ting, som vi har bidraget til den øvrige verden med.
Engang snakkede vi om, at 1 pct. af vores bruttonationalprodukt skulle gå til ulandshjælp – det, som den øvrige verden skulle bruge til at udvikle sig på, men 1 pct. blev meget hurtig formuleret som 0,7 pct.
Det var også fint nok, men problemet er, at det jo ikke bliver brugt til udvikling i den øvrige verden, for vi er tværtimod begyndt at bruge det meste til at sørge for os selv, når vi har forskellige opgaver her på vores eget lands område, og det vil sige, at vi f.eks. bruger ret mange af de penge i Danmark og ikke i de pågældende lande.
Det er den ene del af det.
Hvis vi så taler om flygtningestrømme og sådan nogle ting, tager vi heller ikke vores del af ansvaret.
Vi bidrager ikke til at lave en samlet løsning.
Der ville vi stå stærkt, hvis vi som nordiske lande gjorde den slags ting i fællesskab.
Hvorfor bruger vi ikke den mulighed, vi har, for f.eks. at styrke kvoteflygtningesystemet, så vi undgik hele det problem, der handler om menneskehandel eller mennesketransport.
Det var en af de ting, jeg mener vi kunne bruge det nordiske samarbejde rigtig grundigt til, og det gælder selvfølgelig også i særklasse den grønne omstilling på alle de øvrige områder på produktionssiden.
Når det er sagt, nævnte jeg, at vi talte om et idémæssigt og kulturelt samarbejde, og på det idémæssige område er det jo fuldstændig sandt, som flere andre ordførere har sagt, at vi har stået tungt på det demokratiske bidrag, og der har vi nogle muligheder for at benytte det samarbejde, vi har her, til at fremstå stærkt i et verdenssamfund, stå stærkt inden for FN, stå stærkt inden for de organisationer, vi i øvrigt er medlem af, hvor vi kan påvise med et godt eksempel, at et lige samfund har bedre vilkår end samfund, der er meget skæve.
Men også her er vi sådan set på vej i den gale retning.
Danmark bliver mere og mere ulige.
Når 1 pct. af Danmarks befolkning ejer 25 pct. af Danmarks formue, er vi blevet meget mere ulige, end vi var for bare 20 år siden.
Og den samme proces sker faktisk også i de andre nordiske lande.
Så mange af de værdier og goder, vi har stået på, og som har været vores fundament, er begyndt at smuldre for os, og vi bevæger os væk fra dem.
Så medmindre vi tager dem rigtig alvorligt fra nu af og et godt stykke frem i tiden, har vi ikke nogen mulighed for at bruge den nordiske styrke på verdensplan, som vi ellers ønsker at prale af på mange forskellige måder.
Så når det er sagt, tror jeg, at vores nordiske samarbejde kan udvikles, men det kræver, at vi også ser indad og ser, hvor det er vi udvikler os i den gale retning.
Det er nødvendigt for, at vi kommer nogen vegne, og det gælder også med det kulturelle samarbejde.
I forhold til det sikkerhedsmæssige samarbejde vil jeg vente til den næste diskussion med at tage det op, for der sker selvfølgelig en hel masse på det område, men det vil jeg ikke tage op i den her debat.